[{"text_idx": "#000002", "text": "Ewch i dudalen Teithiau Aberteifi i wrando ar y daith sain. Mae dros 50 munud o sain i wrando arno a 10 tirnodau i ymweld a\u0302 nhw."}, {"text_idx": "#000003", "text": "Erbyn hyn, gall cerddwyr fwynhau cyfres o deithiau cerdded cylchol gafodd eu datblygu\u2019n ddiweddar yn ardal Aberteifi. Mae\u2019r teithiau hyn yn amrywio o bedair milltir a hanner hyd chwe milltir a hanner o hyd ac yn arwain drwy nifer o lecynnau prydferth yn Nyffryn Teifi a\u2019r arfordir."}, {"text_idx": "#000004", "text": "Mae ardal dangnefeddus Aberteifi, gyda\u2019i hamrywiaeth o dirweddau arfordirol, bryniog, coediog a gwledig, yn cynnig dewis o deithiau cerdded amrywiol. Gallwch ddewis mynd am dro bach hamddenol ar hyd lonydd tawel cefn gwlad neu fynd ar deithiau cerdded hir dros lwybrau gwyllt ar ben clogwyni."}, {"text_idx": "#000005", "text": "Mae tref Aberteifi ei hun wedi\u2019i lleoli nid nepell o ben gogleddol Llwybr Arfordir Sir Benfro a phen deheuol Llwybr Arfordir Ceredigion, sydd ar hyn o bryd yn cael ei gwblhau. Saif y dref ar lan Afon Teifi ac mae\u2019r teithiau cerdded yn ymestyn o\u2019r dref, tua\u2019r mo\u0302r hyd at yr aber, a thua\u2019r tir i mewn i ddyffryn coediog yr afon. Ychydig filltiroedd i\u2019r de o\u2019r dref mae Mynyddoedd y Preselau, gyda\u2019u golygfeydd eang o rostir agored."}, {"text_idx": "#000007", "text": "Yn Nhraeth Poppit, mae\u2019r llwybr yn dringo tuag at Benrhyn Cemaes ac yno cewch olygfeydd ysblennydd i gyfeiriad y gogledd ar draws Bae Ceredigion ac i\u2019r de ar hyd arfordir Sir Benfro. Wrth fynd tua\u2019r de i Drefdraeth, mae\u2019r llwybr yn dilyn yn agos at ymyl clogwyni tolciog lle mae haenau (strata) gwyrdroe\u0308dig ysgubol i\u2019w gweld."}, {"text_idx": "#000008", "text": "Ar hyd yr arfordir tua\u2019r gogledd ceir cyfres o draethau bychain. Traeth bychan, diarffordd yw Mwnt \u2013 safle sy\u2019n eiddo i\u2019r Ymddiriedolaeth Genedlaethol a lle da i wylio dolffiniaid. Mae pentrefi Aberporth, Tresaith a Llangrannog yn gartref i gymunedau bychain o bobl."}, {"text_idx": "#000009", "text": "Wrth ymyl Afon Teifi, i\u2019r de o\u2019r dref, mae cartref Canolfan Bywyd Gwyllt Gorllewin Cymru a llwybr troed yn cysylltu\u2019r ddau fan. Ardal eang o welyau cors yw\u2019r parc ac yma ceir nifer o guddfannau lle gallwch wylio amrywiaeth helaeth o adar a mamaliaid. Mae\u2019r afon yn gartref i ddyfrgwn a phan fydd y llanw\u2019n isel daw llwynogod i\u2019r fflatiau llaid weithiau i chwilio am sborion. Yn y berfeddwlad y tu hwnt i\u2019r parc, mae\u2019r afon yn llifo i geunant coediog, cul a gallwch ddilyn y llwybr troed sy\u2019n arwain ar hyd y ceunant bron yr holl ffordd i bentref Cilgerran. Yn y pentref, uwchlaw\u2019r ceunant, gwelir olion castell rhyfeddol sy\u2019n dyddio o\u2019r 12fed ganrif. Mae\u2019r pentrefwyr yn dal i ddefnyddio cwryglau i bysgota am eogiaid yn yr afon. Mae\u2019r llwybr yn ymestyn ar hyd glan yr afon o Gilgerran hyd at yr hen bont yn Llechryd lle gwelwch y ceunant yn ymagor yn orlifdir llydan."}, {"text_idx": "#000010", "text": "Tua 10 milltir i\u2019r de o Aberteifi mae Mynyddoedd y Preselau \u2013 cadwyn helaeth o rostir agored yn cyrraedd uchder o dros 500m \u2013 sy\u2019n enwog fel safle gwreiddiol y cerrig a ddefnyddiwyd i godi Co\u0302r y Cewri (Stonehenge). Mae rhwydwaith o lwybrau traed yn croesi\u2019r bryniau hyn."}, {"text_idx": "#000011", "text": "Mae Aberteifi a\u2019r ardal gyfan yn blethwaith o lonydd dwfn, caeedig sy\u2019n gyforiog o flodau gwyllt gyda rhwydwaith o lwybrau traed yn eu cysylltu. Fel y tystia nifer o feini hirion Neolithig (2500-1400 CC) sydd i\u2019w gweld ar draws gogledd Sir Benfro, y cestyll Normanaidd diweddar yn Aberteifi a Chilgerran a\u2019r abaty yn Llandudoch, mae i\u2019r ardal hanes cyfoethog. Yn ystod y 18fed a\u2019r 19eg ganrif, adeiladwyd nifer fawr o blastai yn rhan isaf dyffryn Teifi gan dirfeddianwyr cyfoethog, ac mae pobl yn dal i fyw mewn sawl un o\u2019r rhain ond prin yw\u2019r rhai a gadwodd eu statws gwreiddiol."}, {"text_idx": "#000013", "text": "Cardigan River and Food Festival"}]